Mikael Konradsen, der er SPAR Købmand i Klitmøller, har sammen med sit personale besluttet at gå all in og støtte op omkring Knæk Cancer indsamlingen i denne uge. Og det gør de på en helt speciel måde. - På fredag donerer vi 20 procent af vores omsætning til Knæk Cancer. Hvis man har evnen, så har man pligten til det. Hvis vi kan hjælpe, så skal vi hjælpe. Og det kan vi i dette tilfælde, siger Mikael Konradsen til Limfjord Update . Mikael Konradsen fik ideen for et år siden, og allerede der var personalet med på det. - Personalet var med på det fra start, og de donerer nogle timer til det her, så den får fuld smadder, siger Mikael Konradsen til Limfjord Update. SPAR i Klitmøller har åbent på fredag klokken 07.00-20.00, og 20 procent af denne dags omsætning går altså til Knæk Cancer.

Opsummering:
Spar-Købmanden i Klitmøller giver 20 procent af sin omsætning til Knæk Cancer.